Na temelju članka 7. i 19. stavka 1. Odluke o davanju u zakup i na drugo korištenje površina javne namjene (Službeni glasnik Grada Zagreba 8/23, 42/23, 12/25, 17/25 - pročišćeni tekst, 17/26 i 32/26), gradonačelnik Grada Zagreba raspisuje



JAVNI NATJEČAJ
za dodjelu lokacije - mjesta na površinama javne namjene 
za postavljanje pokretnih naprava za prigodnu prodaju umjetničkih radova


1. Raspisuje se Javni natječaj za dodjelu lokacije - mjesta na površinama javne namjene za postavljanje pokretnih naprava za prigodnu prodaju umjetničkih radova navedenih u sljedećem tabličnom prikazu. 

    NAZIV LOKACIJE: Bogovićeva ulica

	BROJ MJESTA
	NAMJENA
	
POVRŠINA 
POKRETNE NAPRAVE 


	1
	prigodna prodaja umjetničkih radova
	do 2,00 m2

	2
	prigodna prodaja umjetničkih radova
	do 2,00 m2

	3
	prigodna prodaja umjetničkih radova
	do 2,00 m2

	4
	prigodna prodaja umjetničkih radova
	do 2,00 m2



Kartografski prikaz lokacije - mjesta sastavni je dio ovog Javnog natječaja.

2. Ponudu na ovaj Javni natječaj može podnijeti fizička osoba koja ima status umjetnika ili završenu umjetničku strukovnu školu.

3. Lokacije - mjesta dodjeljuju se na korištenje, bez obveze plaćanja naknade, na razdoblje od 
11. 12. 2026. do 31. 12. 2026.

4. Podnošenje ponude:
· ponuda se podnosi do 10. 11. 2026.
· ponuda se podnosi u pisanome obliku Uredu gradonačelnika, Sektoru za uređenje Grada i korištenje površina javne namjene, Odsjeku za korištenje i zakup površina javne namjene, u zatvorenoj omotnici, s naznakom "NE OTVARAJ - JAVNI NATJEČAJ ZA POSTAVLJANJE POKRETNIH NAPRAVA ZA PRIGODNU PRODAJU UMJETNIČKIH RADOVA", preporučenom pošiljkom ili neposrednom predajom u centralnu pisarnicu Gradske uprave, Zagreb, Trg Stjepana Radića 1.

5. Javno otvaranje ponuda održat će se 20. 11. 2026., s početkom u 10:00 sati u sobi 150/I, u zgradi Gradske uprave Grada Zagreba, Trg Stjepana Radića 1.
Javnom otvaranju ponuda imaju pravo prisustvovati ponuditelji ili njihovi ovlašteni predstavnici uz predočenje pisanog dokaza o ovlasti.



6. Ponuda za sudjelovanje u ovom Javnom natječaju mora sadržavati:
· osnovne podatke o fizičkoj osobi sa statusom umjetnika (ime i prezime, OIB, adresu prebivališta, telefonski broj za kontakt, adresu elektroničke pošte putem koje će se vršiti službena komunikacija s ponuditeljem)
· presliku osobne iskaznice
· potvrdu o članstvu u Hrvatskoj zajednici samostalnih umjetnika (u daljnjem tekstu: HZSU); Hrvatskomu društvu likovnih umjetnika (u daljnjem tekstu: HDLU), Hrvatskoj udruzi likovnih umjetnika primijenjenih umjetnosti (u daljnjem tekstu: ULUPUH), ne stariju od šest (6) mjeseci od dana objave ovog Javnog natječaja
· potvrdu o članstvu u drugoj umjetničkoj strukovnoj udruzi, diplomu o stjecanju akademskog statusa ili svjedodžbu završene umjetničke strukovne škole, ako ponuditelj nije član udruge navedene u alineji 3. ove točke, ne stariju od šest (6) mjeseci od dana objave ovog Javnog natječaja
· katalog ili fotografije predmeta prigodne prodaje
· naziv lokacije i broj mjesta za koje se dostavlja ponuda
· površinu pokretne naprave za koju se dostavlja ponuda
· naznaku osnovne specifikacije o izgledu pokretne naprave 
· izvornik ili ovjerenu presliku potvrde gradskog upravnoga tijela nadležnog za financije o nepostojanju duga ponuditelja s osnove potraživanja Grada Zagreba, ne stariju od trideset (30) dana od dana objave ovog Javnog natječaja

U slučaju zajednice ponuditelja, gore navedenu dokumentaciju potrebno je dostaviti za svakog člana, te navesti vodećeg člana zajednice ponuditelja s kojim će se vršiti sva službena komunikacija.  

Ako se ponuditelj natječe za više lokacija - mjesta, dužan je dostaviti:
· odvojenu ponudu za svaku lokaciju - mjesto u posebnoj omotnici
· u ponudi za jednu lokaciju - mjesto cjelokupnu dokumentaciju/podatke određene ovom točkom Javnog natječaja
· u ponudama za ostale lokacije - mjesta naznačiti ponudu za lokaciju - mjesto u kojoj je predana ostala cjelokupna zatražena dokumentacija/podaci.

7. Postupak ovog Javnog natječaja provodi Povjerenstvo za davanje površina javne namjene u zakup i na drugo korištenje (u daljnjem tekstu: Povjerenstvo).

8. Povjerenstvo utvrđuje najpovoljniju ponudu i podnosi prijedlog gradonačelniku Grada Zagreba o izboru najpovoljnije ponude u ovom Javnom natječaju.

9. Lokacije - mjesta u postupku javnog natječaja za prigodnu prodaju umjetničkih radova dodjeljuju se po sljedećim kriterijima, i to ovim redoslijedom:
-  članstvo ponuditelja u HZSU-u;
- članstvo ponuditelja u HDLU-u, ULUPUH-u ili drugoj umjetničkoj strukovnoj udruzi uz ocjenu ponude prigodne prodaje (katalog ili fotografije).

Ako se lokacije - mjesta ne mogu dodijeliti prema navedenim kriterijima, prednost ima ponuditelj čija je ponuda na javni natječaj ranije podnesena.

10. Pravo prednosti za dodjelu lokacije - mjesta na ovom Javnom natječaju ostvaruju pod jednakim uvjetima osobe kojima je priznat status hrvatskog branitelja iz Domovinskog rata sukladno propisima kojima se uređuju prava hrvatskih branitelja iz Domovinskog rata i članova njihovih obitelji, ako:
-	u natječajnom postupku dokaže svoj status (uz ponudu priložiti potvrdu Ministarstva obrane o sudjelovanju u Domovinskom ratu)
-	nije korisnik mirovine ostvarene prema posebnim propisima kojima su uređena prava hrvatskih branitelja iz Domovinskog rata i članova njihovih obitelji (uz ponudu priložiti potvrdu Hrvatskog zavoda za mirovinsko osiguranje, ne stariju od šest (6) mjeseci od dana objave ovog Javnog natječaja)
-	nije u stalnom radnom odnosu (uz ponudu priložiti potvrdu Hrvatskog zavoda za mirovinsko osiguranje, ne stariju od šest (6) mjeseci od dana objave ovog Javnog natječaja).

11. Nepravodobne i nepotpune ponude Povjerenstvo će zaključkom odbaciti.
Ponude koje ne ispunjavaju uvjete ovog Javnog natječaja, Povjerenstvo će zaključkom odbiti.
Na naprijed navedene zaključke može se izjaviti prigovor gradonačelniku u roku od osam (8) dana od njihove dostave.

12. Gradonačelnik Grada Zagreba, na prijedlog Povjerenstva, zaključkom dodjeljuje lokaciju – mjesto za postavljanje pokretne naprave najpovoljnijem ponuditelju, koji se dostavlja svim ponuditeljima u roku od trideset (30) dana od dana javnog otvaranja ponuda.

13. Na zaključak kojim se dodjeljuje lokacija - mjesto za postavljanje pokretne naprave najpovoljnijem ponuditelju, može se gradonačelniku Grada Zagreba izjaviti prigovor u roku od osam (8) dana od dana dostave zaključka.

14. Gradsko upravno tijelo nadležno za uređenje Grada i korištenje površina javne namjene donijet će rješenje na temelju zaključka gradonačelnika iz točke 12. ovog Javnog natječaja, a po zahtjevu najpovoljnijeg ponuditelja.

15. Na lokacijama – mjestima na površini javne namjene postavlja se pokretna naprava – štand, površine do 2,00 m2, jednostavnog oblikovanja od drva ili metala, neutralnih boja, a iznad pokretne naprave može se postaviti tenda od plastificiranog platna neutralne boje ili sa šestinskim motivom.
Na vanjskom prednjem dijelu pokretne naprave može se postaviti natpis s imenom poslovnog subjekta ili obavijest o djelatnosti koja se na pokretnoj napravi obavlja, bez mogućnosti isticanja bilo kakvih reklamnih poruka.
Pokretna naprava je otvorenog tipa, a korisnik se nalazi izvan pokretne naprave.
Štandovi trebaju biti međusobno usklađeni izgledom.

16. Ponuditelj je dužan snositi troškove nabave i postavljanja pokretnih naprava, kao i priključka na električnu energiju.

17. Podnošenjem ponude na ovaj Javni natječaj smatra se da ponuditelji pristaju i suglasni su sa svim odredbama i uvjetima istog za cijelo razdoblje određeno u točki 3. ovog Javnog natječaja.

18. Svojim sudjelovanjem na ovom Javnom natječaju ponuditelji daju suglasnost da se adresa elektroničke pošte koju su naveli u ponudi koristi za cjelokupnu službenu komunikaciju s ponuditeljem i dostavu svih obavijesti i pismena (zaključaka, rješenja i ostalo) u svezi s ovim Javnim natječajem. 
Dostava se smatra obavljenom u trenutku kad je obavijest i pismeno zabilježeno na poslužitelju elektroničke pošte koju je ponuditelj naveo u ponudi. Ponuditelji se obvezuju obavijestiti odmah, a najkasnije u roku od 24 sata o činjenici promjene adrese elektroničke pošte ili drugom razlogu nemogućnosti korištenja elektroničke pošte navedene u ponudi te se u protivnom dostava smatra obavljenom. Ove odredbe na odgovarajući način se primjenjuju i na promjenu telefonskog broja osobe za  kontakt s ponuditeljem.

19. Svojim sudjelovanjem na ovom Javnom natječaju ponuditelji i članovi zajednice ponuditelja pristaju da se njihovi osobni podaci koriste u svrhe ovog Javnog natječaja. S osobnim podacima postupat će se sukladno Općoj uredbi o zaštiti podataka (Uredba (EU) 2016/679) i Zakonu o provedbi Opće uredbe o zaštiti podataka (Narodne novine 42/18). S dokumentacijom zaprimljenom na ovom Javnom natječaju postupat će se sukladno pravilima o arhiviranju i čuvanju arhivske građe.

20. Dodatne informacije mogu se dobiti na broj telefona: 01/610-0104, radnim danima od 8:00 do 15:30 sati.
















































PRILOG – kartografski prikaz



     Bogovićeva ulica; lokacije - mjesta za prigodnu prodaju umjetničkih radova

